TICON รูดกว่า 5% หลังแจงข่าว “เสี่ยเจริญ” ส่ง บ.ลูกสิงคโปร์เข้าเทกฯ
TICON รูดกว่า 5% หลังแจงข่าว “เสี่ยเจริญ” ส่ง บ.ลูกสิงคโปร์เข้าเทกฯ  ล่าสุด ณ เวลา 10.59 น. อยู่ที่ 16.10 บาท ลบ 0.90 บาท หรือ 5.29% สูงสุด 16.40 บาท ต่ำสุด 15.90 บาท ด้วยมูลค่าซื้อขาย 4.46 พันล้านบาท
10 ต.ค. 2559

ผู้สื่อข่าวรายงานว่า ราคาหุ้นบริษัท  ไทคอน อินดัสเทรียล คอนเน็คชั่น จำกัด (มหาชน) หรือ TICON ล่าสุด ณ เวลา 10.59 น. อยู่ที่ 16.10 บาท ลบ 0.90 บาท หรือ 5.29% สูงสุด 16.40 บาท ต่ำสุด 15.90 บาท ด้วยมูลค่าซื้อขาย 4.46 พันล้านบาท ขณะที่ดัชนีหุ้นไทยโดยรวมลบ 2.44%

โดยราคาหุ้น TICON ปรับตัวลงแรงตามภาวะตลาดที่เปิดเช้ามาร่วงแรงกว่า 50 จุด นอกจากนี้เมื่อวันที่ 7 ต.ค.59 ที่ผ่านมา TICON ได้มีมติอนุมัติให้เสนอต่อที่ประชุมผู้ถือหุ้น เพื่อพิจารณาอนุมัติการเสนอขายหุ้นสามัญเพิ่มทุนของบริษัทจำนวนไม่เกิน 735,000,000 หุ้น มูลค่าที่ตราไว้หุ้นละ 1 บาท เพื่อจัดสรรให้แก่บุคคลในวงจำกัด (Private Placement) คือ บริษัท เฟรเซอร์ส พร็อพเพอร์ตี้ โฮลดิ้งส์ (ประเทศไทย) หรือ FPHT บริษัทย่อยของ Frasers Centrepoint Limited หรือ FCL ซึ่งเป็นบริษัทที่จดทะเบียนในตลาดหลักทรัพย์สิงคโปร์ (SGX-ST) และเป็นผู้ถือหุ้นใหญ่ของบริษัท แผ่นดินทอง พร็อพเพอร์ตี้ ดีเวลลอปเม้นท์ จำกัด (มหาชน) หรือ GOLD ในราคาหุ้นละ 18 บาท คิดเป็นมูลค่ารวมทั้งสิ้น 13,230,000,000 บาท
สำหรับวัตถุประสงค์ของการเพิ่มทุนและการจัดสรรหุ้นเพิ่มทุนดังกล่าวเป็นการเปิดทางให้ผู้ลงทุนที่มีศักยภาพเข้ามาลงทุนในบริษัทเพื่อเพิ่มความแข็งแกร่งให้กับบริษัทและสถานะทางการเงินของบริษัท ส่วนเงินที่ได้รับจากการเสนอขายและจัดสรรหุ้นบริษัทจะนำไปใช้ในการดำเนินงาน และขยายกิจการของบริษัทรวมถึงนำไป ชำระหนี้บางส่วนเพื่อลดภาระดอกเบี้ย
อนึ่งก่อนหน้านี้ตลาดหลักทรัพย์แห่งประเทศไทยได้ทำการขึ้นเครื่องหมาย SP หุ้น TICON เพื่อให้ชี้แจงข่าวดังกล่าว โดยหลังจาก TICON ทำการชี้แจงสารสนเทศทั้งหมดแล้ว ตลท.จึงทำการปลดเครื่อหมาย SP ตั้งแต่ภาคเช้าวันนี้ (10 ต.ค.)